ສ​ປ​ຊ ຕ້ອງ​ຕິ ສະ​ຫະ​ລັດ ທີ່​ຈະ​ນຳ​ໃຊ້ ໂທດ​ປະ​ຫານ​ຊີ​ວິດ ຄືນ​ອີກ
ອົງ​ການ​ສະ​ຫະ​ປະ​ຊາ​ຊາດ​ ລາຍ​ງານ​ວ່າ ປະ​ມານ 170 ປະ​ເທດ ຂອງ​ຈຳ​ນວ​ນ​ທັງ​ໝົດ 194 ປະ​ເທດ​ ທີ່​ເປັນ​ສະ​ມາ​ຊິກ​ຂອງ​ຕົນ ​ແມ່ນ​ໄດ້ລຶບ​ລ້າງ​ ໂທດ​ປະ​ຫານ​ຊີ​ວິດ​ໄປ​ແລ້ວ.
ຫ້ອງການສິດທິມະນຸດສະຫະປະຊາຊາດ ໄດ້ຕ້ອງຕິການຕັດສິນໃຈຂອງລັດຖະບານປະທານາທິບໍດີທຣຳ ທີ່ຈະອະນຸຍາດໃຫ້ ມີການປະຫານຊີວິດຂອງລັດຖະບານກາງຄືນໃໝ່ ຫຼັງທີ່ໄດ້ມີການໂຈະມາເປັນເວລາ 16 ປີ ໂດຍກ່າວວ່າ ມັນເປັນການຕ້ານຢັນ ຕໍ່ທ່າອຽງແຫ່ງຊາດແລະສາກົນ ທີ່ຈະລຶບລ້າງໂທດປະຫານຊີວິດ Lisa Schlein ມີລາຍງານກ່ຽວກັບເລື້ອງນີ້ ຈາກນະຄອນເຈນີວາ ຊຶ່ງໄພສານ ຈະນຳເອົາລາຍລະອຽດ ມາສະເໜີ ທ່ານ ໃນອັນດັບຕໍ່ໄປ ອົງການສິດທິມະນຸດສະຫະປະຊາຊາດ ກ່າວວ່າ ການຕັດສິນໃຈຂອງວໍຊິງຕັນ ທີ່ຈະເລີ້ມການປະຫານຊີວິດຂອງລັດຖະບານກາງຕໍ່ພວກນັກໂທດທີ່ຖືກຕັດສິນໂທດປະຫານໄປແລ້ວນັ້ນ ເປັນການລະເມີດຕໍ່ສິດທິພື້ນຖານ ກ່ຽວກັບການມີຊີວິດຢູ່ລອດ ອົງການສິດທິມະນຸດສະຫະປະຊາຊາດ ກ່າວວ່າ ນອກນັ້ນຍັງເປັນການສ້າງຄວາມເສຍຫາຍຢ່າງຮ້າຍແຮງຕໍ່ຄວາມກ້າວໜ້າໄປສູ່ການລຶບລ້າງໂທດປະຫານຊີວິດຂອງສາກົນ ອົງການສະຫະປະຊາຊາດລາຍງານວ່າ ປະມານ 170 ປະເທດ ຂອງຈຳນວນທັງໝົດ 194 ປະເທດທີ່ເປັນສະມາຊິກຂອງອົງການສະຫະປະຊາຊາດແມ່ນໄດ້ລຶບລ້າງໂທດປະຫານຊີວິດໄປແລ້ວ ທັງໃນດ້ານກົດໝາຍແລະໃນພາກປະຕິບັດຕົວຈິງ ທ່ານ Rupert Colville ໂຄສົກ ຂອງອົງການສິດທິມະນຸດ ກ່າວວ່າ ການປະຫານຊີວິດຜູ້ຄົນແມ່ນບໍ່ຖືກຕ້ອງໃນຫຼາຍໆລະດັບ ທ່ານເວົ້າວ່າ ຄວາມເປັນຫ່ວງສ່ວນໃຫຍ່ກໍຄື ມັນເປັນການສ່ຽງ ຕໍ່ການປະຫານຊີວິດຜູ້ຄົນທີ່ບໍ່ມີຄວາມຜິດຕາມທີ່ເຂົາເຈົ້າຖືກກ່າວຫາ ທ່ານກ່າວວ່າ ລາຍງານຢູ່ໃນສະຫະລັດ ທີ່ອີງຕາມຫລັກຖານທາງດ້ານ DNA ສະແດງໃຫ້ເຫັນວ່າ ບາງລັດແມ່ນໄດ້ປະຫານຊີວິດຜູ້ທີ່ບໍ່ມີຄວາມຜິດ ທ່ານ Colville ກ່າວຕື່ມວ່າ: Rupert Colville Act “ທີ່ຈິງແລ້ວ ມັນຍັງເປັນການຂາດ ໃນການພິສູດໃຫ້ເຫັນວ່າ ການປະຫານຊີວິດ ໃນຕົວຈິງນັ້ນໃຊ້ເພື່ອສະກັດກັ້ນ ຊຶ່ງມັກຈະຖືກອ້າງເປັນເຫດຜົນສຳລັບການນຳໃຊ້ ແລະນອກນັ້ນ ແນ່ນອນ ຍັງຖືວ່າ ມີຄວາມເປັນຫ່ວງຈຳນວນນຶ່ງ ໂດຍສະເພາະຢູ່ໃນສະຫະລັດ ທີ່ວ່າມັນໄດ້ມີການນຳໃຊ້ໂດຍພະລະການແລະມັກຈະນຳໃຊ້ແບບມີການຈຳແນກ ໂດຍສະເພາະແລ້ວ ຕໍ່ພວກຜູ້ຄົນທີ່ມີພື້ນຖານທຸກຍາກແລະມາຈາກປະຊາຄົມກຸ່ມນ້ອຍ ” ໃນອາທິດກ່ອນນີ້ ລັດຖະມົນຕີກະຊວງຍຸຕິທຳສະຫະລັດ ທ່ານວິລລຽມ ບາ ໄດ້ປະກາດການນຳໃຊ້ໂທດປະຫານຊີວິດຂອງລັດຖະບານກາງຄືນ ທ່ານກ່າວວ່າ ການປະຫານຊີວິດພວກນັກໂທດຈຸທຳອິດຫ້າຄົນຈະເລີ້ມຂຶ້ນໃນເດືອນທັນວາແລະການປະຫານອີກຈຳນວນນຶ່ງ ມີກຳນົດຈະເລີ້ມໃນຂັ້ນຕໍ່ໄປ ເວລານີ້ ມີພວກນັກໂທດປະຫານ 60 ຄົນ ພວມລໍຖ້າການປະຫານຊີວິດຢູ່ໃນສະຫະລັດ ການຢັ່ງຫາງສຽງຫວ່າງບໍ່ດົນມານີ້ ພົບວ່າ 56 ເປີເຊັນຂອງຊາວອາເມຣິກັນ ແມ່ນສະໜັບສະໜຸນຕໍ່ການນຳໃຊ້ໂທດປະຫານ ຊຶ່ງກໍຫຼຸດລົງຢ່າງ ຫຼວງຫຼາຍຈາກ 80 ເປີເຊັນ ໃນກາງຊຸມປີ 1990 ທ່ານ Colville ກ່າວວ່າ ການຕັດສິນໃຈຂອງລັດຖະມົນຕີກະຊວງຍຸຕິທຳສະຫະລັດ ທ່ານວິລລຽມ ບາ ແມ່ນຂັດກັບທ່າອຽງຂອງສະຫະລັດ ແລະຂອງລະຫວ່າງປະເທດ ທ່ານໃຫ້ຂໍ້ສັງເກດວ່າ 21 ລັດແມ່ນໄດ້ຍົກເລີກໂທດປະຫານ ຢ່າງສິ້ນເຊີງ ແລະອີກ 4 ລັດແມ່ນພວມໂຈະການນຳໃຊ້ໂທດປະຫານຊີວິດເຮັດໃຫ້ມີລັດທີ່ສະໜັບສະໜຸນໂທດປະຫານ ແລະລັດທີ່ຄັດຄ້ານມີຈຳນວນສະເໝີກັນ 50 ຕໍ່ 50